19.		Návrh na zapretie otcovstva manželom matky
			(§ 86 a nasledujúce Zákona o rodine)
							Okresnému súdu
V Revúcej, dňa 10. 3. 2022						Revúca
Návrh
Navrhovateľa:	Eduard Smrek, nar. 3. októbra 1969, bytom Jelšava, Okružná 33, štátne občianstvo SR
	tel.: 0900 123456, e-mail: e.smrek@xyz.sk, bez zamestnania
voči:
1.	Miriam Smreková, rod. Biela, nar. 28. 10. 1977, bytom Revúca, Sobotská 100, štátne občianstvo SR, t. č. na materskej dovolenke (matka)
2.	maloletá Patrícia Smreková, nar. 17. 2. 2021, bytom u matky, štátne občianstvo SR (maloleté dieťa)
o zapretie otcovstva k maloletej Patrícii Smrekovej, nar. 17. 2. 2021, bytom u matky
I.
S Miriam Smrekovou v prvom rade som uzavrel manželstvo dňa 1. januára 2008 pred Matričným úradom Mesta Revúca. Naše manželstvo doposiaľ trvá. Nezhody v manželstve vyvrcholili mojim odchodom zo spoločnej domácnosti dňa 7. 10. 2019, kedy som sa presťahoval k mojej priateľke Dáši Peknej, nar. 4. 8. 1988. Manželka Miriam Smreková taktiež nadviazala vzťah s iným mužom, a to Jozefom Skúseným, s ktorým žije v spoločnej domácnosti. 
Dôkazy:
–	Sobášny list
–	Výsluch účastníkov
–	Výsluch svedka Jozefa Skúseného
II.
Dňa 5. februára 2022, keď som navštívil manželku za účelom prevzatia si niektorých osobných vecí z bývalého spoločného bytu, som sa dozvedel, že sa jej narodila maloletá Patrícia Smreková. Keďže naše manželstvo stále trvá, považujem sa podľa zákona, ako manžel matky dieťaťa za otca maloletej, a preto som bol zapísaný aj v rodnom liste maloletej. Z dôvodu, že od 7. 10. 2019 až do 5. 2. 2022 som sa s manželkou nestretol a ani ju nenavštívil, je vylúčené, že by som mohol byť otcom dieťaťa. Druh manželky Jozef Skúsený, s ktorým žije v spoločnej domácnosti, sa cíti byť otcom maloletej a uviedol, že po tom, ako dôjde k zapretiu otcovstva z mojej strany, uzná pred matrikou otcovstvo k maloletej. 
Dôkazy:
–	Výsluch účastníkov
–	Výsluch svedka Jozefa Skúseného
Keďže je vylúčené, aby som bol otcom maloletej Patrície Smrekovej, nar. 17. 2. 2021, žiadam, aby súd po vykonanom dokazovaní vydal tento
rozsudok:
Súd určuje, že navrhovateľ Eduard Smrek, nar. 3. októbra 1969, nie je otcom maloletej Patrície Smrekovej, nar. 17. 2. 2021, z matky Miriamy Smrekovej, rod. Bielej, nar. 28. 10. 1977. 
Žiaden z účastníkov nemá právo na náhradu trov konania.
Eduard Smrek
Poznámky k vzoru
Ak sa narodí dieťa v čase od uzavretia manželstva do uplynutia trojstého dňa po zániku manželstva alebo po jeho vyhlásení za neplatné, považuje sa za otca manžel matky. Ak sa narodí dieťa v čase medzi stoosemdesiatym dňom od uzavretia manželstva a trojstým dňom po tom, čo manželstvo zaniklo alebo bolo vyhlásené za neplatné, možno otcovstvo zaprieť len vtedy, ak je vylúčené, že by manžel matky mohol byť otcom dieťaťa. Ak sa narodí dieťa pred stoosemdesiatym dňom od uzavretia manželstva, postačí na to, aby sa manžel matky nepovažoval za otca, ak zaprie svoje otcovstvo na súde. To neplatí, ak manžel s matkou dieťaťa súložil v čase, od ktorého neprešlo do narodenia dieťaťa menej ako stoosemdesiat a viac ako tristo dní, alebo ak pri uzavretí manželstva vedel, že je tehotná.
Manžel môže do troch rokov odo dňa, keď sa dozvedel o skutočnostiach dôvodne spochybňujúcich, že je otcom dieťaťa, ktoré sa narodilo jeho manželke, zaprieť na súde, že je jeho otcom.
Na konanie vo veciach zapretia otcovstva je miestne príslušný súd, v ktorého obvode má dieťa bydlisko. Ak takého súdu niet, je príslušný všeobecný súd matky, inak všeobecný súd toho, koho otcovstvo má byť určené alebo zapreté.
Za návrh sa platí súdny poplatok vo výške 66 eur.